钦定古今图书集成/明伦汇编/官常典/第212卷 > 刘瑑
## 钦定古今图书集成/明伦汇编/官常典/第212卷 > 刘瑑

按《唐书》本传：“瑑字子全，高宗宰相仁轨五世孙。第进
士，镇国陈夷行表为判官，入迁左拾遗。谏罢武宗方
士，言多恳愊。大中初，擢翰林学士。宣宗始复关陇，裁
处丛繁，书诏夜数十，虽捉笔遽成，辞皆允切。会伐党
项，诏为行营宣慰使，迁刑部侍郎。乃裒汇敕令可用
者，由武德讫大中，凡二千八百六十五事，类而析之”，
参订重轻，号《大中刑律统类》以闻，法家推其详。𦅸河
南尹，进宣武军节度使。先时大飨，杂进倡舞，瑑曰：“岂
军中乐邪？”取壮士千人，被铠拥矛盾，习击刺，与吏士
临观。又下令不可止夜行，使民自便，境内以安。徙河
东节度使。未几，以户部侍郎召判度支。始，瑑在翰林，
帝素器遇，至是，手诏追还，外无知者。既发，太原人方
大惊。后请间，帝视案上历，谓瑑：“为朕择一令日。”瑑跪
曰：“某日良。”帝笑曰：“是日卿可遂相。”即诏同中书门下
平章事，仍领度支。尝与崔慎由议帝前，慎由请甄别流品，瑑质曰：“王夷甫相晋，崇尚浮虚，以述流品，卒致
沦夷。今日不循名责实，使百吏各称职而先流品，未
知所以致治也。”慎由不能对，由是罢宰相。俄而瑑大
病，加工部尚书，拜卧内，犹手疏陈政事。居位半岁卒，
年六十三，赠尚书左仆射。瑑以名节自将，凡议论处
事，不私，趋于当乃止，未尝以言色借贵近。